**Okresný národný výbor v Zlatých Moravciach 1945 – 1960**

**Opis na úrovni archívneho fondu**

|  |  |  |  |
| --- | --- | --- | --- |
| **kód** | **názov kódu v AJ** | **obsah** | **Názov kódu v SJ** |
| 3.1.1. | Reference kode | SK\_1550\_9360 | Referenčný kód |
| 3.1.2. | Title | Okresný národný výbor v Zlatých Moravciach | Názov jednotky opisu |
| 3.1.3. | Date(s) | 1945 – 1960 | Časový rozsah |
| 3.1.4. | Level of desription | archívny fond | Úroveň opisu |
| 3.1.5. | Extent and medium of the unit o description (quantity, bulk, or size) | 80,25 bm (92 úradných kníh, 111 registratúrnych pomôcok, 576 archívnych škatúľ) | Rozsah a nosič jednotky opisu (množstvo, rozsah alebo veľkosť) |
| 3.2.1. | Name of creator(s) | Okresný národný výbor v Zlatých Moravciach | Názov pôvodcu |
| 3.2.2. | Administrative history | Okresný národný výbor v Zlatých Moravciach vznikol po oslobodení územia Československa ako výkonný orgán štátnej moci. Na prvej ustanovujúcej chôdzi konanej dňa 3. apríla 1945 bol za predsedu okresného národného výboru zvolený Štefan Horváth. Za podpredsedov boli zvolení Imrich Laurinec, Vincent Šabo a boli menovaní referenti pre referát administratívny, hospodársky, zásobovací, zdravotný, finančný, propagačný, referát pre priemysel, obchod a živnosti, sociálny a školský referát. Rada Okresného národného výboru v Zlatých Moravciach na svojom zasadnutí dňa 16. marca 1946 zriadila ešte volebnú odvolaciu komisiu, ktorá pozostávala zo štyroch členov Komunistickej strany Slovenska a štyroch členov Demokratickej strany. Februárové udalosti v roku 1948 mali zásadný vplyv na činnosť národných výborov. Okresný národný výbor v Zlatých Moravciach na základe výmeru Povereníctva vnútra č. 1616/2-II/1-1948 zo dňa 5. marca 1948 ukončil svoju činnosť a v jeho obvode bola zriadená Dočasná okresná správna komisia v Zlatých Moravciach. Na jej prvom zasadnutí dňa 6. marca 1948 bol za predsedu ustanovený Ľudovít Kéry, podpredsedom bol menovaný Michal Trnkóczy a za členov boli menovaní: Jozef Horváth, Peter Škvarka, Ján Meliška, Jozef Levický, Filip Krta, František Kráľ a Alojz Pecho. Po rozpustení Dočasnej okresnej správnej komisie v Zlatých Moravciach sa na ustanovujúcom zasadnutí rady okresného národného výboru konanom dňa 16. mája 1949 ujal funkcie novozvolený predseda Okresného národného výboru v Zlatých Moravciach Peter Škvarka. Na základe výmeru Krajského národného výboru v Nitre č. I/1-053-1951/3 zo dňa 25. mája 1951 bol Peter Škvarka pozbavený členstva a funkcie predsedu národného výboru. Do funkcie predsedu bol vymenovaný František Petrík, ktorého na krátke obdobie vystriedal Michal Vykroč a Štefan Krošlák. Do predsedníckej funkcie sa František Petrík opäť vrátil 27. mája 1954, avšak na návrh rady Okresného národného výboru v Zlatých Moravciach zo dňa 3. februára 1956 bol spolu s námestníkom Michalom Furdom a tajomníkom Jozefom Pechom odvolaný. V tomto období dochádzalo aj ku kádrovým zmenám vo vedení jednotlivých referátov. V zmysle zákona č. 13/1954 Zb. o národných výboroch a nariadenia vlády č. 23/1954 Zb. o organizácii výkonných orgánov národných výborov bol systém referátov pri okresných národných výboroch zrušený a nahradený novovytvorenými odbormi: odbor všeobecný (zahŕňal organizačnú, kontrolnú a kádrovú agendu), finančný, pôdohospodársky, výkupu, miestneho hospodárstva, obchodu, dopravy a priemyslu, školstva a kultúry, vnútorných vecí, zdravotný, sociálneho zabezpečenia (vytvorený z referátu práce a sociálnej starostlivosti) a odbor výstavby. Na čele odborov stáli vedúci odborov. Aj počas tohto obdobia dochádzalo často ku kádrovým zmenám na miestach tajomníka, predsedu a vedúcich odborov. Dôkazom sú zápisnice rady Okresného národného výboru v Zlatých Moravciach. Posledná zmena vo vedení národného výboru nastala po odvolaní predsedu Františka Petríka, po ktorom sa na mimoriadnej schôdzi rady Okresného národného výboru v Zlatých Moravciach dňa 27. februára 1956 ujíma funkcie predsedu Dezider Goga, ktorý bol do funkcie potvrdený aj po voľbách do národných výborov konaných dňa 19. mája 1957. Zákonom č. 36/1960 Zb. o územnom členení štátu boli v rámci územnej reorganizácie zriadené nové krajské a okresné národné výbory a iné boli zrušené. Medzi zrušené národné výbory bol zaradený aj Okresný národný výbor v Zlatých Moravciach. Uznesením rady okresného národného výboru zo dňa 6. mája 1960 bolo schválené vytvorenie likvidačnej komisie, na čele ktorej stál Jozef Mravík. Posledné zasadnutie rady sa konalo 11. júna 1960. Prevažná časť obcí patriacich do okresu Zlaté Moravce bola včlenená do okresu Nitra, ktorý bol vytvorený z okresov Nitra, Vráble a Zlaté Moravce.  Do územnej pôsobnosti Okresného národného výboru v Zlatých Moravciach patrili obce: Beladice, Čaradice, Červený Hrádok, Čierne Kľačany, Dolné Sľažany (dnes časť obce Sľažany), Horné Sľažany (dnes časť obce Sľažany), Hostie, Hosťovce, Choča, Chyzerovce (v súčasnosti Zlaté Moravce), Jedľové Kostoľany, Jelenec, Kňažice (dnes časť obce Žitavany), Kolíňany, Kostoľany pod Tribečom, Kozárovce, Ladice, Lovce, Machulince, Malé Chrašťany (dnes časť obce Beladice), Malé Vozokany, Mankovce, Martin nad Žitavou, Mlyňany (dnes časť obce Tesárske Mlyňany), Nemčiňany, Neverice, Nevidzany, Obyce, Opatovce nad Žitavou (dnes časť obce Žitavany), Prílepy (dnes časť obce Zlaté Moravce), Rohožnica (dnes časť obce Veľký Ďur), Skýcov, Slepčany, Tekovské Nemce, Tesáre nad Žitavou (dnes časť obce Tesárske Mlyňany), Topoľčianky, Velčice, Veľké Chrašťany (dnes časť obce Beladice), Veľké Vozokany, Vieska nad Žitavou, Volkovce, Zlaté Moravce, Zlatno, Žikava a Žirany. V zmysle zákona Slovenskej národnej rady č. 14/1949 Zb. o územnej organizácii okresov sa k 1. februáru 1949 zmenila územná pôsobnosť Okresného národného výboru v Zlatých Moravciach. Obce Červený Hrádok, Malé Vozokany, Nevidzany a Veľké Vozokany boli pripojené k okresu Vráble. | Dejiny správy pôvodcu |
| 3.2.3. | Archival history | Správa registratúry Okresného národného výboru v Zlatých Moravciach bola od jeho vzniku realizovaná podľa výnosu Povereníctva vnútra č. 7498/1-II/1-1945 z 15. decembra 1945, v zmysle ktorého platila pre úradovanie na okresných národných výboroch vyhláška Ministerstva vnútra zo dňa 30. decembra 1939 uverejnená v Úradných novinách pod číslom 304/1939 pre správu registratúry bývalých okresných a župných úradov a župnej samosprávy. Spisy boli až do roku 1948 manipulované chronologicko-numericky. Agenda sa delila na prezidiálnu, administratívnu a účtovnú. V novom registratúrnom poriadku pre vnútornú správu č. 162/211-I/2-1948 bolo zavedené tzv. desatinné triedenie. V registratúrnom poriadku bolo zavedených 10 hlavných tried (0 – 9), ktoré sa ďalej podľa potreby členili na 10 podtried, príp. pripojením vždy nového desatinného radu vznikali niekoľkomiestne desatinné znaky označujúce príslušné vecné heslá. Uvedeným registratúrnym poriadkom boli manipulované písomnosti až do konca roku 1950, keď bol tento nahradený novým registratúrnym poriadkom č. 185-15/10-1950-II/2. Jeho základom bola rovnako ako v predchádzajúcom desatinná sústava, zásadne sa však zmenili hlavné triedy. Spisy Okresného národného výboru v Zlatých Moravciach boli podľa registratúrnych poriadkov z rokov 1948 a 1950 manipulované až do roku 1954. Zásadná zmena v manipulácii s registratúrnymi záznamami prišla v roku 1954. Nové smernice o správe registratúry národných výborov boli uverejnené v Zbierke obežníkov pre výkonné orgány NV pod číslom 317/1954 (zn. NV/3-055.0-6/10) platné od 1. januára 1955 a pod číslom 24/1959 (zn. SVV/1-1506/59) platné od 1. januára 1959. Zmena spočívala v tom, že prvá, všeobecná časť obsahovala registratúrne znaky všeobecných činností (agend), ktoré sa spravidla vyskytovali vo všetkých alebo vo väčšine odborov národných výborov, zatiaľ čo v druhej časti sa registratúrne znaky viažu k jednotlivým odborom. Použité registratúrne znaky sa v konkrétnych prípadoch vždy dopĺňali predpísanou písomnou skratkou príslušného odboru, napr. škol/33, výst/330 a pod. Okresný národný výbor v Zlatých Moravciach však so spismi nemanipuloval podľa uvedených inštrukcií. Spisy boli manipulované v rámci jedného ročníka podľa odborov a poradových čísiel, bez pridelenia registratúrnych znakov. Pri spracovaní fondu boli preto písomnostiam pridelené chýbajúce registratúrne znaky a boli premanipulované v zmysle uvedených smerníc o správe registratúry. | Dejiny archívneho fondu |
| 3.2.4. | Immediate source of acquisition or transfer | V prírastkovej knihe bol pod prírastkovým číslom 66 v roku 1955 zaevidovaný prírastok z rokov 1945 – 1948 v množstve 66 kníh a 214 fasciklov. Preberacie protokoly so zoznamom odovzdávaných archívnych dokumentov sa v spise o fonde nenachádzajú. | Spôsoby získavania archívnych prírastkov |
| 3.3.1. | Scope and contents | Fond obsahuje zápisnice pléna okresného národného výboru z rokov 1945 – 1950, zápisnice zo zasadnutí dočasnej okresnej správnej komisie z rokov 1948 – 1949 a zápisnice rady z rokov 1946 – 1960. Zápisnice komisií sa vo fonde nezachovali. Zachovali sa aj evidenčné knihy, avšak väčšina z nich nepresahuje obdobie roku 1950. Zo spisového materiálu 1. manipulačného obdobia sa vo fonde zachovali registratúrne pomôcky, najmä prezidiálne protokoly a indexy z rokov 1945 – 1947, administratívne protokoly z rokov 1945 – 1948 a k nim prislúchajúce spisy. Registratúrne pomôcky 2. manipulačného obdobia sa zachovali len torzovito, rovnako ako registratúrne pomôcky 3. manipulačného obdobia. Nosná časť archívnych dokumentov Okresného národného výboru v Zlatých Moravciach je tvorená spisovým materiálom 2. a 3. manipulačného obdobia. Vo fonde sa nezachovali indexy k administratívnym spisom 1. manipulačného obdobia ani registratúrne pomôcky 2. a 3. manipulačného obdobia, preto je vyhľadávanie vo fonde časovo náročné a zdĺhavé. | Obsah a rozsah archívneho fondu |
| 3.3.2. | Appraisal, destruction and scheduling information | Dňa 21. júna 1961 bol vedúcim okresným archivárom Ernestom Vítekom predložený návrh na vyradenie písomností bez znaku hodnoty „A“ už zaniknutého Okresného národného výboru v Zlatých Moravciach z rokov 1951 – 1959. Súčasťou návrhu bol zoznam vyraďovaných písomností. Návrh bol za prítomnosti Pavla Rafaja z archívneho oddelenia Krajskej správy Ministerstva vnútra v Bratislave dňa 21. júla 1961 protokolárne schválený. Návrh na vyradenie utajovaných písomností z rokov 1950 – 1960 bez znaku hodnoty „A“ podaný Okresným národným výborom v Nitre dňa 8. júna 1973 bol protokolárne schválený pod číslom 93/1973. K návrhu je pripojený podrobný zoznam vyraďovaných písomností. Iné záznamy o vyradení písomností Okresného národného výboru v Zlatých Moravciach sa nezachovali. | Vyraďovanie a hodnotenie |
| 3.3.3. | Accruals | Neočakávajú sa. | Možné prírastky |
| 3.3.4. | System of arrangement | Archívny fond Okresný národný výbor v Zlatých Moravciach je usporiadaný v nasledovnej štruktúre:   1. **Úradné a evidenčné knihy**    1. Úradné knihy    2. Evidenčné knihy 2. **Spisový materiál**    1. **1. Organizačno-manipulačné obdobie (1943) 1945 – 1948**       1. Prezidiálna agenda       2. Administratívna agenda       3. Priestupková agenda       4. Účtovný materiál    2. **2. Organizačno-manipulačné obdobie 1949 – 1954**       1. Organizačný referát       2. Kádrová a personálna agenda       3. Agenda cirkevného tajomníka       4. Plánovací referát       5. Bezpečnostný referát       6. Okresná inšpekcia požiarnej ochrany          1. Tajná agenda          2. Všeobecná agenda       7. Referát pre školstvo, osvetu a telesnú výchovu       8. Referát práce a sociálnej starostlivosti       9. Zdravotný referát       10. Finančný referát       11. Hospodársky referát       12. Pôdohospodársky referát           1. Jednotné roľnícke družstvá           2. Výkup       13. Referát obchodu       14. Referát výstavby    3. **3. Organizačno-manipulačné obdobie 1955 – 1960**       1. Spisy predsedu ONV       2. Všeobecný odbor       3. Kádrový odbor       4. Odbor cirkevného tajomníka       5. Plánovací odbor       6. Kontrolný odbor       7. Finančný odbor       8. Pôdohospodársky odbor       9. Odbor výkupu       10. Odbor miestneho hospodárstva       11. Odbor obchodu       12. Odbor dopravy a priemyslu       13. Odbor školstva a kultúry       14. Odbor vnútorných vecí       15. Odbor požiarnej ochrany       16. Odbor pracovných síl, zdravotníctva a sociálneho zabezpečenia       17. Zdravotný odbor       18. Odbor pre výstavbu   Jednotlivé agendy, referáty a odbory sú členené na pomocné knihy v podobe registratúrnych denníkov a indexov a na príslušné spisy. Inventárnou jednotkou pri úradných knihách, evidenčných knihách a registratúrnych pomôckach je jedna kniha. Pri spisoch 1. organizačno-manipulačného obdobia je inventárna jednotka tvorená ročníkom spisov, pretože spisy boli v priebehu rokov 1945 – 1948 manipulované chronologicko-numericky. Pri spisoch 2. a 3. organizačno-manipulačného obdobia tvorí inventárnu jednotku súbor dokumentov v rámci jedného registratúrneho znaku. | Spôsob usporiadania |
| 3.4.1. | Conditions governing acces | Prístupný. Prístupnosť niektorých dokumentov (napr. obsahujúcich osobné údaje) môže byť obmedzená v zmysle § 13 zákona č. 392/2002 Z. z. o archívoch a registratúrach a o doplnení niektorých zákonov v znení neskorších predpisov a podľa zákona NR SR č. 18/2018 Z. z. o ochrane osobných údajov a o zmene a doplnení niektorých zákonov. | Podmienky prístupu |
| 3.4.2. | Conditions governing reproduction | Archívne dokumenty možno reprodukovať so súhlasom archívu podľa podmienok uvedených v jeho bádateľskom poriadku a v súlade s internými predpismi MV SR. | Podmienky vyhotovovania reprodukcií |
| 3.4.3. | Language /scripts of material | slovenský | Jazyk/písmo archívnych dokumentov |
| 3.4.4. | Physical characteristics and technical requirements | nepoškodený, neúplný | Fyzický stav a technické požiadavky |
| 3.4.5. | Finding aids | Štátny okresný archív v Nitre, Ján Behinský, Edita Bányiová: Okresný národný výbor v Zlatých Moravciach, inventár, Nitra, 1989, evidenčné číslo 2471, 253 strán.  Štátny okresný archív v Nitre, autor neuvedený: Okresný národný výbor v Zlatých Moravciach, dodatok inventáru, nedatovaný, bez evidenčného čísla, 7 strán. | Vyhľadávacie pomôcky |
| 3.5.1. | Existence and location of originals | Ministerstvo vnútra SR, Štátny archív v Nitre, Novozámocká 273, 951 12 Ivanka pri Nitre | Existencia a umiestnenie originálov |
| 3.5.2. | Existence and location of copies | Informácie nie sú známe. | Existencia a umiestnenie kópií |
| 3.5.3. | Related units of description | Informácie nie sú známe. | Súvisiace jednotky opisu |
| 3.5.4. | Publikation note | Bilčík, J., Obert Š., Vitek E. Sprievodca po okresných archívoch v Nitre, Prievidzi a Topoľčanoch. Bratislava: Slovenská archívna správa MV SSR, 1975, s. 61 – 63. | Informácie o publikovaní |
| 3.6.1. | Note | Pri požiadavke na štúdium je potrebné uviesť inventárne číslo, registratúrny znak, číslo škatule a číslo spisu, pokiaľ je uvedené. | Poznámka |
| 3.7.1. | Archivist´s note | Mgr. Elena Galandová | Informácia o spracovateľovi a spracovaní |
| 3.7.2. | Rules or conventions | Opis bol vyhotovený podľa ISAD(G): General International Standard Archival Description, Second Edition | Pravidlá alebo zásady |
| 3.7.3. | Date(s) of descriptions | 12.08.2019 | Dátum vyhotovenia opisu |